Komisijos sprendimas
1985 m. lapkričio 29 d.
dėl Grenlandijos įmonių, patvirtintų importuoti į Bendriją šviežią mėsą, sąrašo
(85/539/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1] su paskutiniais pakeitimais, padarytais Direktyva 83/91/EEB [2], ypač į jos 4 straipsnio 1 dalį ir 18 straipsnio 1 dalį,
kadangi trečiųjų šalių įmonėms negali būti leidžiama eksportuoti į Bendriją šviežią mėsą, jei jos nesilaiko Direktyvoje 72/462/EEB nustatytų specialiųjų ir bendrųjų reikalavimų;
kadangi Grenlandija, remdamasi Direktyvos 72/462/EEB 4 straipsnio 3 dalimi, pasiūlė vieną įmonę, kuriai leidžiama eksportuoti į Bendriją;
kadangi Bendrijos tikrinimas vietoje parodė, kad šios įmonės higienos standartai yra pakankami ir todėl ji gali būti patvirtinta pagal minėtos direktyvos 4 straipsnio 1 dalį importuoti į Bendriją šviežią mėsą;
kadangi nereikėtų pamiršti, kad šviežios mėsos importui yra taikomi ir kiti Bendrijos veterinarijos teisės aktai, ypač dėl gyvūnų sveikatos apsaugos reikalavimų;
kadangi šviežios mėsos importavimo iš priede nurodytos įmonės reikalavimams gali būti taikomos kitur nustatytos nuostatos ir Sutarties bendrosios nuostatos; kadangi ypač tam tikrų kategorijų mėsos, pavyzdžiui, mėsos, kurioje yra kai kurių medžiagų likučių, kuriems dar netaikomos suderintos Bendrijos taisyklės, importui iš trečiųjų šalių ir tolesniam išsiuntimui į kitas valstybes nares ir toliau taikomi importuojančios valstybės narės gyvūnų sveikatai skirti teisės aktai;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Priede nurodyta Grenlandijos įmonė patvirtinama importuoti į Bendriją šviežią mėsą remiantis minėtu priedu.
2. Šviežios mėsos iš šio straipsnio 1 dalyje minėtos įmonės importui taikomos ir kitur nustatytos Bendrijos veterinarinės nuostatos, visų pirma dėl gyvūnų sveikatos apsaugos reikalavimų.
2 straipsnis
Valstybės narės draudžia importuoti šviežią mėsą iš kitų įmonių nei priede nurodyta įmonė.
3 straipsnis
Šis sprendimas taikomas nuo 1986 m. kovo 1 d.
4 straipsnis
Šis sprendimas skirtas valstybėms narėms.
Priimta Briuselyje, 1985 m. lapkričio 29 d.